Redeeming pre-order ULC codes - يوبي سوفت خدمة العملاء
الرقم المرجعي 000027249 Oudleerder ontvang sy graad | Netwerk24
Oudleerder ontvang sy graad
Rasaad Adams het sy BA-graad in kommunikasie­kunde behaal en studeer hierdie jaar verder vir sy honneursgraad.
Die gradeplegtigheid van Rasaad Adams (21), ’n boorling van Botrivier, het Vrydag 13 Maart by die Noordwes-Universiteit se Potchefstroomkampus (NWU) plaasgevind.
Nie net het Rasaad sy BA-graad in kommunikasiestudies in die minimum tydperk verwerf nie, maar hy was ook een van 10 studente uit ’n groep van 76 aan wie hierdie graad met ’n onder­skeiding toegeken is.
Rasaad het in 2016 aan Swartberg Sekondêre Skool gematrikuleer. Vanjaar is hy besig met sy honneursgraad in joernalistiek en mediastudies by die NWU.
Reeds as eerstejaarstudent is hy genooi om by die Golden Key Honor Society aan te sluit. Hierdie is ’n internasionale organisasie wat erkenning gee aan toppresteerders op universiteitsvlak.
Benewens die akademie, is Rasaad aktief betrokke op kampus. Hy was in sy eerste twee jaar ’n nuusleser en aktualiteitsaanbieder by die NWU se kampusradiostasie, PUKfm 93.6.
Rasaad is ook betrokke by die NWU se korporatiewe departemente en het al verskeie onderhoude gevoer met onder meer die ingenieurs van die NWU se sonkrag-kar wat jaarliks aan die Sasol-sonkrag-karkompetisie deelneem. Hy het ook die voorreg gehad om ’n onderhoud met Demi-Leigh Nel-Peters (Mej. SA en Mej. Heelal, 2017) te voer.
“Hierdie onderhoud met Demi-Leigh was beslis een van die hoogtepunte van my universiteitsjare. Dit was vir my wonderlik om te sien hoe een van ons eie bekendheid op internasionale platforms verwerf het,” het Rasaad gesê.
In sy vrye tyd skryf hy vir die plaaslike koerant in Potchefstroom, die Potchefstroom Herald.
Rasaad het verlede jaar op die uitvoerende komitee van Bemarking en Openbare Betrekkinge (BOB) gedien. BOB-lede is aktief betrokke in studentewerwing, besoek skole en neem voornemende studente op kampustoere. By meer as een Varsitybeker-wed­stryd was Rasaad die voorsanger van die volkslied. Hy dien tans op die huiskomitee van Veritas-manskoshuis, een van die NWU se kampuskoshuise.
“Ek glo deur aktief betrokke te wees en daarmee praktiese ervaring op te doen, sal as goeie voorbereiding dien vir wanneer ek eendag die beroepslewe betree,” het hy aangevoer.
Rasaad erken dankbaar elkeen wat ’n rol in sy akademiese sukses gespeel het.
“Hoewel my akademiese loopbaan nog lank nie klaar is nie, is ek innig dankbaar vir almal wat my gehelp het om hierdie mylpaal in my lewe te bereik – ongeag of die ondersteuning sosiaal, emosioneel of finansieel was, ek is so, so dankbaar.”